Limbažos

**APSTIPRINĀTS**
ar Limbažu novada domes
23.12.2021. sēdes lēmumu Nr.709

(protokols Nr.13, 77.§)

**LIMBAŽU NOVADA UZŅĒMĒJU KONSULTATĪVĀS PADOMES**

**NOLIKUMS**

1. **Vispārējie noteikumi**
	1. Limbažu novada uzņēmēju konsultatīvā padome (turpmāk tekstā - Padome) ir Limbažu novada domes (turpmāk tekstā - Dome) izveidota institūcija ar padomdevēja tiesībām, lai veicinātu uzņēmējdarbības vides attīstību novadā un dialogu starp uzņēmējiem un Limbažu novada pašvaldību (turpmāk tekstā – Pašvaldība).
	2. Padome konsultē Pašvaldību uzņēmējdarbības vides pilnveidošanas  jautājumos un pārstāv nozaru uzņēmēju intereses Limbažu novadā.
	3. Padomes dalībnieki darbu Padomē veic brīvprātīgi sabiedriskā kārtā, par to nesaņemot atlīdzību.
	4. Padomes lēmumiem ir konsultatīvs un ieteikuma raksturs.
	5. Padomes sēdes ir atklātas un tajās var piedalīties arī citi interesenti.
2. **Padomes darbības mērķi un uzdevumi**
	1. Padomes darbības mērķis ir veicināt uzņēmējdarbības vides attīstību Limbažu novada administratīvajā teritorijā un uzturēt dialogu starp Pašvaldību un Limbažu novada uzņēmējiem, tādējādi veicinot viedokļu apmaiņu un tādu lēmumu pieņemšanu, kas ir saskaņā ar spēkā esošiem normatīvajiem aktiem un pozitīvi ietekmē uzņēmējdarbības vidi novadā, kā arī aizstāvēt vietējo uzņēmēju intereses.
	2. Padomes galvenais uzdevums ir priekšlikumu iesniegšana kompetences ietvaros Pašvaldībai šādu jautājumu risināšanai:
		1. Pašvaldības izstrādāto normatīvo aktu, lēmumu, stratēģiskās plānošanas dokumentu, Limbažu novada attīstības plānu, mārketinga plānu, koncepciju un citu stratēģiski svarīgu dokumentu izstrādei (tūrisma koncepcijas, ekonomiskās attīstības programmas u.c.), to ietekmei uz uzņēmējdarbības vidi novadā;
		2. nozīmīgu attīstības un investīciju projektu ietekme uz sociāli ekonomiskās attīstības gaitu Limbažu novadā un atbilstība Limbažu novada Attīstības programmā noteiktajām attīstības prioritātēm;
		3. uzņēmēju līdzdalībai Limbažu novada tēla veidošanas pasākumos;
		4. citos Limbažu novada uzņēmējiem aktuālajos jautājumos.
	3. Citi Padomes uzdevumi:
		1. Informēt Limbažu novada uzņēmējus par Pašvaldības lēmumiem;
		2. apzināt un apkopot ar uzņēmējdarbību saistītās aktuālās problēmas un iespēju robežās veicināt savstarpējo informācijas apmaiņu starp Limbažu novada uzņēmējiem, kā arī piesaistīt jaunus uzņēmējus šo jautājumu apspriešanā;
		3. noskaidrot Limbažu novada uzņēmēju viedokli par dažādiem jautājumiem un problēmām, un sagatavot priekšlikumus to risināšanai;
		4. kompetences robežās sagatavot lēmumprojektus un iesniegt tos izskatīšanai Domei.
		5. kopīgu projektu un pasākumu īstenošana sadarbībā ar Pašvaldības struktūrvienībām un iestādēm ar mērķi veicināt Limbažu novada sociāli ekonomisko attīstību un veidotu labvēlīgāku uzņēmējdarbības vidi;
		6. citi uzdevumi, kas saistīti ar uzņēmējdarbības vides uzlabošanu Limbažu novadā.
3. **Padomes tiesības un pienākumi**
	1. Padomes tiesības ir:
		1. izmantot Pašvaldības telpas Padomes sēžu rīkošanai, iepriekš saskaņojot laiku un vietu ar attiecīgo telpu pārzini;
		2. saņemt Padomes darbam nepieciešamo informāciju no Pašvaldības iestādēm un struktūrvienībām, kā arī no Pašvaldības institūcijām, ievērojot Fizisko personu datu aizsardzības likumu un citus normatīvos aktus;
		3. Padomes vārdā veidot attiecības ar līdzīgām organizācijām citās Latvijas pilsētās un novados, kā arī ārvalstīs;
		4. nepieciešamības gadījumā uzaicināt uz Padomes sēdēm Pašvaldības pārstāvjus noteiktu jautājumu risināšanai Padomes sēdes laikā;
		5. līdzdarboties pasākumu aktivitāšu organizēšanā labvēlīgākas uzņēmējdarbības vides veidošanai;
		6. pēc savas iniciatīvas sniegt ierosinājumus par Limbažu novada uzņēmējiem aktuāliem jautājumiem;
		7. Padomes priekšsēdētājs un vietnieki ir tiesīgi paust oficiālu informāciju par pieņemtajiem Padomes lēmumiem un to izpildi;
		8. organizēt sanāksmes un izbraukuma sēdes klātienē vai attālināti, kā arī vienlaicīgi gan klātienē, gan attālināti.
		9. Padome var izveidot apakšpadomes pēc teritoriālā vai nozaru principa.
	2. Padomes valdes (turpmāk tekstā - Valde) pienākumi ir:
		1. 1 (vienu) reizi gadā sasaukt kopsapulci un sniegt atskaiti par Padomes pieņemtajiem lēmumiem un to izpildi Padomes dalībniekiem un Limbažu novada uzņēmējiem, Pašvaldības pārstāvjiem un Domei;
		2. analizēt un izstrādāt priekšlikumus nolikuma 2.2. punktā norādītajiem Padomes uzdevumiem un citiem Limbažu novada uzņēmējiem aktuāliem jautājumiem, un iesniegt tos Pašvaldībai izskatīšanai;
		3. apkopot un paust Pašvaldībai Limbažu novada uzņēmēju viedokli par uzņēmējdarbību saistītiem jautājumiem.
4. **Padomes izveide, sastāvs un darba organizācija**
	1. Padomes sastāvu veido ne vairāk kā 30 (trīsdesmit) Limbažu novadā reģistrētu uzņēmumu deleģēti pārstāvji, Pašvaldības deleģēts pārstāvis, kā arī Limbažu novadā reģistrētu citu uzņēmumu struktūrvienību, uzņēmēju klubu, apvienību, padomju, asociāciju u.c. deleģēti pārstāvji pēc teritoriālā principa:
		1. 10 (desmit) pārstāvji no Alojas pilsētas, Alojas pagasta, Staiceles pilsētas, Staiceles pagasta, Brīvzemnieku pagasta un Braslavas pagasta;
		2. 10 (desmit) pārstāvji no Salacgrīvas pilsētas, Salacgrīvas pagasta, Ainažu pilsētas un pagasta, Liepupes pagasta;
		3. 10 (desmit) pārstāvji no Limbažu pilsētas, Katvaru pagasta, Limbažu pagasta, Pāles pagasta, Skultes pagasta, Umurgas pagasta, Vidrižu pagasta, Viļķenes pagasta.
	2. Lai kļūtu par Padomes dalībnieku, deleģētais pārstāvis iesniedz Padomei rakstisku iesniegumu un apliecinājumu uzņēmuma pārstāvniecībai Padomē. Apliecinājums nav nepieciešams uzņēmuma īpašniekiem un valdes locekļiem.
	3. Izvirzītie Padomes dalībnieki tiek ievēlēti ar Padomes lēmumu par kuru apstiprinoši nobalso klātesošo vairākums. Ievēlētie Padomes dalībnieki sniedz rakstisku piekrišanu veikt Padomes dalībnieka pienākumus.
	4. Padomes dalībniekus apstiprina ar Padomes lēmumu uz 24 mēnešiem, izņēmuma gadījumā ar Padomes lēmumu uz esošās Padomes dalībnieku pilnvaru laiku.
	5. Padomes sēde ir lemttiesīga, ja tajā piedalās vairāk kā puse Padomes dalībnieku un lēmumi tiek pieņemti ar klātesošo Padomes dalībnieku balsu vairākumu.
	6. Padomes dalībnieki no sava vidus ar klātesošo balsu vairākumu ievēl Padomes priekšsēdētāju un 3 (trīs) vietniekus pēc nolikuma 4.1.punkta apakšpunktos noteiktā teritoriālā principa, kuri arī pilda Padomes Valdes pienākumus.
	7. Padomes darbu organizē un vada Padomes priekšsēdētājs, viņa prombūtnes laikā – padomes priekšsēdētāja deleģētais priekšsēdētāja vietnieks.
	8. Padomes priekšsēdētājs:
		1. sasauc ikmēneša, ārkārtas, apakšpadomes sēdes, lai apspriestu aktuālus jautājumus, un vada šīs sēdes;
		2. pārstāv Padomi dažādās sanāksmēs un sarīkojumos savas kompetences ietvaros;
		3. sadarbībā ar Limbažu novada pašvaldības aģentūras “LAUTA” uzņēmējdarbības konsultantiem (turpmāk – Koordinators) izstrādā Padomes darbībai nepieciešamos dokumentus.
	9. Padomes priekšsēdētāju un vietniekus no pienākumu pildīšanas atbrīvo pēc pašu vai Padomes dalībnieku iniciatīvas. Lēmums tiek pieņemts, ja par to apstiprinoši nobalso klātesošo Padomes dalībnieku vairākums.
	10. Pašvaldību Padomē bez balstiesībām pastāvīgi pārstāv Limbažu novada domes priekšsēdētājs vai viņa deleģēts pārstāvis.
	11. Padomes sēžu organizatorisko un tehnisko sagatavošanu veic Koordinators, attālināto pieslēgumu nodrošina Limbažu novada administrācijas Informācijas tehnoloģijas nodaļa un Padomes sēžu protokolēšanu veic Limbažu novada pašvaldības aģentūras “LAUTA” noteiktie uzņēmējdarbības konsultanti (turpmāk - Protokolētājs), kuri nav iekļauti Padomes sastāvā.
	12. Padomes lēmumiem ir rekomendējošs un informējošs statuss un tie tiek pieņemti, Padomes dalībniekiem balsojot ar vienkāršu balsu vairākumu. Vienāda balsu skaita gadījumā izšķirošā balss pieder Padomes priekšsēdētājam vai 4.7. punktā noteiktajā gadījumā Padomes priekšsēdētāja vietniekam.
	13. Padomes ārkārtas sēdes un apakšpadomes sēdes var sasaukt Padomes priekšsēdētājs vai tā vietnieki, kā arī 1/3 Padomes dalībnieki pēc rakstiska pieprasījuma, kas adresēts Padomes priekšsēdētājam.
	14. Pašvaldībai ir tiesības sasaukt ārkārtas Padomes sēdes būtiski svarīgu jautājumu risināšanai Padomes darba organizācijā un saistībā ar uzņēmējdarbību Limbažu novada administratīvajā teritorijā.
	15. Apakšpadomes sēdes sastāvu, vietu un laiku nosaka Padomes priekšsēdētājs vai tā vietnieks, kurš vadīs šo sēdi. Apakšpadomes sēdē jāpiedalās ne mazāk kā 7 (septiņiem) Padomes dalībniekiem.
	16. Apakšpadomes sēdes lēmums tiek pieņemts un nosūtīts uz Padomes sēdi, ja par to apstiprinoši nobalso klātesošo uzņēmēju vai to deleģēto pārstāvju vairākums.
	17. Padomes kārtējās sēdes notiek 1 (vienu) reizi mēnesī, bet ne retāk kā 1 (vienu) reizi trīs (trīs) mēnešos, mēneša otrās nedēļas trešdienā plkst. 16:00, Pašvaldības telpās, izņemot gadījumus, kad Padome vienojas par citu laiku un vietu, vai arī, ja to pieprasa vismaz puse Padomes locekļi. Sēdes laiks var tikt mainīts pēc Padomes priekšsēdētaja vai 4.6. punktā noteiktajā gadījumā priekšsēdētāja vietnieka iniciatīvas.
	18. Ja Padomes dalībnieks neattaisnoti neierodas uz 5 (piecām) sēdēm vai 3 (trīs) sēdēm pēc kārtas, viņa pilnvaras tiek atceltas un Padomes priekšsēdētājs sasauc Padomes dalībnieku ārkārtas sēdi, kurā tiek ievēlēts jauns Padomes dalībnieks uz atlikušo esošās Padomes dalībnieku pilnvaru laiku.
	19. Lai nodrošinātu visu ieinteresēto pušu līdzdalību jautājumu apspriešanā, uz Padomes ārkārtas, kārtējās un apakšpadomes sēdi var tikt aicināti arī sabiedrisko un nevalstisko organizāciju, biedrību, asociāciju, iestāžu, uzņēmumu pārstāvji, kas pārstāv noteiktu sabiedrības grupu intereses.
	20. Padomes dalībnieku viedokļu un operatīvo jautājumu risināšana var notikt elektroniski pēc kādas no iesaistītās puses iniciatīvas.
	21. Padomes ārkārtas, kārtējās un apakšpadomes sēdē izskatāmos jautājumus un darba kārtību sagatavo Padomes priekšsēdētājs vai 4.7. punktā noteiktajā gadījumā priekšsēdētāja vietnieks, un iesniedz Koordinatoram, kurš izsludina darba kārtību. Padomes darba kārtība tiek ievietota Pašvaldības tīmekļvietnē un vismaz trīs dienas pirms sēdes elektroniski izsūtīta Padomes dalībniekiem, Limbažu novada uzņēmējiem un Pašvaldības darbiniekiem, kuri ir uzaicināti uz Padomes sēdi.
	22. Padomes ārkārtas, kārtējās un apakšpadomes sēdes ir atklātas un tajās ir tiesības piedalīties, kā arī izteikties visiem interesentiem, balsošanas tiesības pieder tikai Padomes dalībniekiem.
	23. Padomes ārkārtas, kārtējās un apakšpadomes sēdes tiek veikts sapulces ieraksts, kurš ir arī sapulces digitālais protokols. Ieraksti glabājas Limbažu novada administrācijas Informācijas tehnoloģiju nodaļas speciālista norādītajā vietnē.
	24. Padomes dalībniekiem tiek nosūtīta saite uz sapulces ieraksta vietni. Ja 5 (piecu) darba dienu laikā no Padomes dalībnieku puses netiek iesniegti rakstiski komentāri vai papildinājumi, protokols tiek uzskatīts par apstiprinātu un tiek sagatavots protokola noraksts.
	25. Padomes sēžu protokola norakstus Protokolētājs sagatavo 10 (desmit) darba dienu laikā pēc sēdes un nosūta Padomes priekšsēdētājam uz e – pastu.
	26. Protokolā ierakstāms:
		1. kur, kurā gadā, mēnesī, dienā sēde notiek;
		2. kad sēde ir atklāta vai slēgta;
		3. sēdes vadītāja un Protokolētāja vārds un uzvārds, amats;
		4. sēdē klātesošo Padomes locekļu skaits, vārds un uzvārds;
		5. uzaicināto personu vārds un uzvārds, pārstāvētā organizācija, amats;
		6. sēdes darba kārtība;
		7. iesniegtie priekšlikumi, lēmumprojekti un pieprasījumi;
		8. ar cik balsīm pieņemts lēmums;
		9. pieņemtais lēmums;
		10. cita informācija pēc sanāksmes dalībnieku pieprasījuma.
	27. Protokolu elektroniski paraksta Padomes priekšsēdētājs vai 4.7. punktā noteiktajā gadījumā - priekšsēdētāja vietnieks un Protokolētājs. Padomes sēžu protokoli tiek apkopoti, un tie glabājas Limbažu novada pašvaldības aģentūrā “LAUTA”.
5. **Padomes un tās dalībnieku darbības pārtraukšana**
	1. Padome tiek izveidota, reorganizēta un likvidēta ar Domes lēmumu. Pašvaldība patur tiesības reorganizēt vai pārtraukt Padomes darbību.
	2. Padomes dalībnieku no pienākumu pildīšanas atbrīvo:
		1. pēc paša vēlēšanās;
		2. vismaz 1/3 Padomes dalībnieku rakstiska ierosinājuma;
		3. pēc Padomes priekšsēdētāja iniciatīvas par neattaisnotu Padomes sēžu neapmeklēšanu 5 (piecas) reizes vai 3 (trīs) reizes pēc kārtas.
	3. Padomes priekšsēdētāju un vietnieku no pienākumu pildīšanas atbrīvo:
		1. pēc paša vēlēšanās;
		2. vismaz 1/2 Padomes dalībnieku rakstiska ierosinājuma.
	4. Lēmums par Padomes dalībnieka, Padomes priekšsēdētāju un vietnieku atbrīvošanu no pienākumu pildīšanas ir pieņemts, ja par to balsojot ir saņemts klātesošo Padomes dalībnieku balsu vairākums.
6. **Noslēguma jautājumi**
	1. Padomes dalībnieki no bijušās Limbažu novada uzņēmēju konsultatīvas padomes, Salacgrīvas novada pašvaldības uzņēmēju konsultatīvas padomes un Alojas novada pašvaldības uzņēmēju konsultatīvas padomes, kas līdz 2022.gada 1.janvārim iesniedz iesniegumu Limbažu novada pašvaldības aģentūrā “LAUTA” ar vēlmi turpināt darbību jaunajā Limbažu novada uzņēmēju konsultatīvas padomē, automātiski kļūst par šīs Padomes biedriem uz 24 mēnešiem.
	2. Nolikums stājas spēkā 2022.gada 1.janvārī.
	3. Ar šī nolikuma spēkā stāšanos spēku zaudē Limbažu novada uzņēmēju konsultatīvās padomes nolikums, kas apstiprināts ar Limbažu novada domes 2013.gada 27.decembra sēdes lēmumu (protokols Nr.24, 32.§).
	4. Ar šī nolikuma spēkā stāšanos spēku zaudē Salacgrīvas novada pašvaldības uzņēmēju konsultatīvās padomes nolikums, kas apstiprināts ar Salacgrīvas novada domes 2021.gada 21.aprīļa sēdes lēmumu Nr.174 (protokols Nr.5, 47.§).
	5. Ar šī nolikuma spēkā stāšanos spēku zaudē Alojas novada pašvaldības Uzņēmēju konsultatīvās padomes nolikums, kas apstiprināts ar Alojas novada domes 2018.gada 26.aprīļa sēdes lēmumu Nr.158 (protokols Nr.9, 10.§).

Limbažu novada pašvaldības

Domes priekšsēdētājs D. Straubergs